ข้อตกลงการอนุญาตให้ใช้สิทธิ์ใน BUSINESS OBJECTS

CRYSTAL REPORTS 2008 SP2

เอกสารสำคัญ โปรดอ่านให้ละเอียด: ข้อตกลงนี้เป็นข้อตกลงในทางกฎหมายระหว่างท่านและ BUSINESS OBJECTS เกี่ยวกับผลิตภัณฑ์ซอฟต์แวร์ BUSINESS OBJECTS ที่มีมาพร้อมกับข้อตกลงการอนุญาตให้ใช้สิทธิ์ซอฟต์แวร์นี้ ซึ่งอาจรวมถึงซอฟต์แวร์คอมพิวเตอร์ สื่อที่เกี่ยวข้อง เอกสารตีพิมพ์และเอกสารในรูปแบบออนไลน์หรือเอกสารอิเล็กทรอนิกส์ (“ซอฟต์แวร์”)  ก่อนดำเนินการติดตั้งหรือใช้ซอฟต์แวร์ ท่านต้องอ่าน รับทราบ และยอมรับข้อตกลงและเงื่อนไขต่างๆ ของข้อตกลงการอนุญาตให้ใช้สิทธิซอฟต์แวร์ดังต่อไปนี้ (“ข้อตกลง”) เมื่อท่านยอมรับข้อตกลงและเงื่อนไขต่างๆ ของข้อตกลงนี้ หรือโดยการใช้หรือติดตั้งซอฟต์แวร์นี้ แสดงว่าท่านได้อ่านอย่างละเอียดรอบคอบและยอมรับในข้อตกลงและเงื่อนไขทั้งหมดที่ระบุไว้ในข้อตกลงนี้ หรือในเอกสารอื่นๆ ที่อ้างอิงไว้ในที่นี้ และยอมรับในข้อผูกพันทางกฎหมายตามข้อตกลงและเงื่อนไขที่ระบุไว้ ในกรณีที่ท่านไม่ยอมรับข้อตกลงและเงื่อนไขของข้อตกลงนี้ ท่านต้องไม่ติดตั้งหรือใช้ซอฟต์แวร์ และจะทำการส่งคืนภายในสามสิบ (30) วันนับจากวันที่ซื้อซอฟต์แวร์ โดยส่งกลับไปยังสถานที่ที่ท่านได้มา เพื่อขอรับเงินคืนเต็มจำนวนสำหรับซอฟต์แวร์

1. การอนุญาตให้ใช้สิทธิ์ Business Objects ให้สิทธิ์การใช้งานที่ไม่ใช่สิทธิ์ขาดและสิทธิ์การใช้งานแบบจำกัดแก่ท่านเพื่อการใช้งานผลิตภัณฑ์ซอฟต์แวร์และฟังก์ชันการทำงานต่างๆ ที่ท่านชำระค่าธรรมเนียมไว้เท่านั้นเพื่อวัตถุประสงค์ทางธุรกิจภายในของท่านที่สอดคล้องกับข้อตกลงและเงื่อนไขของข้อตกลงใบอนุญาตนี้ เราให้สิทธิ์การใช้งานซอฟต์แวร์แก่ท่าน และไม่ได้จำหน่าย  หากท่านได้ผลิตภัณฑ์นี้มาเป็นข้อเสนอพิเศษหรือเป็นสิทธิ์การใช้งานเพื่อการส่งเสริมการขายซึ่งรวมอยู่กับผลิตภัณฑ์ Business Objects อื่น จะมีข้อจำกัดเพิ่มเติมซึ่งกำหนดไว้ในข้อ 3.5 ด้านล่าง  หากท่านได้ผลิตภัณฑ์นี้ซึ่งรวมมากับหรือมาพร้อมกับผลิตภัณฑ์ของผู้ผลิตอื่น ท่านอาจใช้งานซอฟต์แวร์กับผลิตภัณฑ์ของผู้ผลิตอื่นตามที่อธิบายไว้ในข้อ 3.2 (“สิทธิ์การใช้งานแบบจำกัด”) ด้านล่างนี้เท่านั้น  การอนุญาตให้ใช้สิทธิ์นี้จะไม่มีผลใช้กับโปรแกรมซอฟต์แวร์อื่นใดที่ให้มากับซอฟต์แวร์ รวมทั้งซอฟต์แวร์เพื่อการส่งเสริมการขายซึ่งอยู่ภายใต้การควบคุมของข้อตกลงการอนุญาตให้ใช้สิทธิ์ซอฟต์แวร์ซึ่งรวมอยู่กับซอฟต์แวร์ดังกล่าว หากท่านได้มาซึ่งหรือได้รับไดเรกทอรี องค์ประกอบ ยูทิลิตี ข้อมูล หรือสิ่งอื่นใดจาก Business Objects สำหรับใช้กับซอฟต์แวร์ ("เทคโนโลยีเพิ่มเติม") การใช้เทคโนโลยีเพิ่มเติมของท่านจะต้องเป็นไปตามข้อกำหนด เงื่อนไข ข้อผูกพัน และข้อจำกัดของข้อตกลงนี้   คำว่า "ซอฟต์แวร์" ที่ใช้ในที่นี้ จะรวมถึงเทคโนโลยีเพิ่มเติมและผลิตภัณฑ์ของผู้ผลิตอื่นด้วย

“Business Objects” หมายถึงบริษัท Business Objects ซึ่งท่านได้ทำการซื้อซอฟต์แวร์หรือบริการที่เกี่ยวข้อง ทั้งโดยทางตรงหรือทางอ้อมผ่านทางผู้ค้าปลีก หรือหากไม่มีบริษัท Business Objects อยู่ในประเทศของท่าน จะหมายถึง Business Objects Software Limited 

2. การติดตั้งและการใช้งาน ท่านจะสามารถติดตั้งและใช้งานซอฟต์แวร์ตามการตั้งค่าคอนฟิกและตามจำนวนการอนุญาตให้ใช้สิทธิ์ที่ท่านได้รับเท่านั้น ท่านอาจต้องติดตั้งสำเนาซอฟต์แวร์ที่ไม่ก่อให้เกิดการดำเนินงานเพื่อเหตุผลในการกู้คืนจากความเสียหาย การรีสตาร์ทและการสำรองข้อมูลกรณีฉุกเฉิน ซึ่งรวมถึงแต่ไม่จำกัดเพียงการจัดทำสำเนาเพื่อวัตถุประสงค์ดังกล่าวสำหรับใช้งานในไซต์ที่มีการกู้คืนจากความเสียหายอย่างน้อยหนึ่งไซต์ ในการใช้สิทธิ์ของท่านกับซอฟต์แวร์ภายใต้ข้อตกลงการอนุญาตให้ใช้สิทธิ์นี้ ท่านต้องใช้งานสำเนาซอฟต์แวร์ตามที่อธิบายไว้ในระหว่างลำดับการเปิดใช้งาน  Business Objects อาจควบคุมจำนวนและประเภทการอนุญาตให้ใช้สิทธิ์ตลอดจนการใช้งานซอฟต์แวร์โดยใช้รหัสคีย์

3. ประเภทและคำจำกัดความของสิทธิ์การใช้งาน

3.1. สิทธิ์การใช้งานของผู้ใช้ที่ระบุชื่อ (“NUL”)  เมื่อให้สิทธิ์การใช้งานซอฟต์แวร์ตามสิทธิ์การใช้งานของผู้ใช้ที่ระบุชื่อ ต้องมีการกำหนดผู้ใช้ที่ระบุชื่อแต่ละคนเป็นผู้ถือ NUL แต่เพียงผู้เดียว ห้ามใช้ NUL ร่วมกันโดยบุคคลมากกว่าหนึ่งคน และท่านจะโอนย้าย NUL จากบุคคลหนึ่งไปให้อีกบุคคลหนึ่งไม่ได้ เว้นแต่ผู้ใช้เดิมจะไม่ต้องการเข้าใช้งานหรือไม่ได้รับอนุญาตให้เข้าใช้งานซอฟต์แวร์อีกต่อไป 

3.2. สิทธิ์การใช้งาน Training Workstation  สิทธิ์การใช้งานในที่นี้จะถูกพิจารณาว่าเป็นสิทธิ์การใช้งาน Training Workstation เมื่อซอฟต์แวร์ได้ถูกใช้ใน Workstation แต่เพียงอย่างเดียวเท่านั้น เพื่อวัตถุประสงค์ในการฝึกอบรม

3.3. สิทธิ์การใช้งานแบบจำกัด  หากท่านได้รับซอฟต์แวร์ซึ่งรวมมากับหรือได้มาพร้อมกับหรือเพื่อการใช้งานกับผลิตภัณฑ์ของผู้ผลิตรายอื่น (“แอปพลิเคชัน OEM”) ท่านจะได้รับสิทธิ์การใช้งานแบบจำกัด ท่านจะสามารถใช้สำเนาซอฟต์แวร์ต่างๆ ที่ได้รับสิทธิ์การใช้งานเฉพาะกับแอปพลิเคชัน OEM ที่จัดเตรียมซอฟต์แวร์มาให้เท่านั้น  การเข้าใช้งานข้อมูลที่ไม่ได้สร้างขึ้นมาเป็นพิเศษหรือดำเนินการโดยแอปพลิเคชัน OEM จะถือเป็นการละเมิดสิทธิ์การใช้งานนี้  หากแอปพลิเคชัน OEM จำเป็นต้องใช้ Data Mart หรือคลังข้อมูล ท่านสามารถใช้ซอฟต์แวร์กับ Data Mart หรือคลังข้อมูลเพื่อเข้าใช้งานข้อมูลที่สร้างขึ้นหรือดำเนินการโดยแอปพลิเคชัน OEM เท่านั้น  สิทธิ์การใช้งานแบบจำกัดไม่อาจรวมกับสิทธิ์การใช้งานแบบไม่จำกัดในการปรับใช้แบบเดียวกันได้

3.4. สิทธิ์การใช้งานการอัปเดต  หากท่านได้รับซอฟต์แวร์ซึ่งเป็นการอัปเดตของผลิตภัณฑ์ที่ได้รับอนุญาตให้ใช้สิทธิ์ก่อนหน้านี้ สิทธิ์ในการใช้งานซอฟต์แวร์ของท่านจะถูกจำกัดเพียงจำนวนสิทธิ์การใช้งานที่รวมกันซึ่งท่านได้รับสำหรับผลิตภัณฑ์ก่อนหน้านี้ หากท่านเลือกใช้ซอฟต์แวร์และผลิตภัณฑ์อื่นๆ ในเวลาเดียวกัน จำนวนรวมของสิทธิ์การใช้งานที่เข้าถึงซอฟต์แวร์และผลิตภัณฑ์ก่อนหน้านี้จะไม่เกินจำนวนรวมของสิทธิ์การใช้งานที่ท่านได้รับสำหรับผลิตภัณฑ์ก่อนหน้านี้ ยกเว้นผู้ใช้ที่ระบุไว้อาจยังใช้ผลิตภัณฑ์ก่อนหน้าต่อไปได้ แต่ไม่อาจโอนหรืออนุญาตให้บุคคลอื่นใช้ผลิตภัณฑ์ก่อนหน้านี้  

3.5. สิทธิ์การใช้งานการประเมินผล/ห้ามจำหน่ายต่อ สิทธิ์การใช้งานการประเมินผลหรือห้ามจำหน่ายต่อสามารถใช้สำหรับจำนวนและประเภทสิทธิ์การใช้งานที่กำหนดไว้และระยะเวลาที่กำหนดไว้บนบรรจุภัณฑ์ซอฟต์แวร์ เอกสารการสั่งซื้อ หรือเอกสารการจัดส่งเท่านั้น  หลังจากวันหมดอายุของระยะเวลาที่กำหนดไว้ ผลิตภัณฑ์ที่เกี่ยวข้องกับสิทธิ์การใช้งานการประเมินผลหรือห้ามจำหน่ายต่อจะไม่ทำงาน เว้นแต่ผู้ได้รับสิทธิ์จะได้รับคีย์การให้สิทธิ์ใช้งานแบบถาวรซึ่งมีผลบังคับใช้  หากเอกสารการสั่งซื้อหรือเอกสารการจัดส่งระบุถึงโปรเจคใดโปรเจคหนึ่ง ซอฟต์แวร์อาจใช้กับโปรเจคที่ระบุเท่านั้น  สิทธิ์การใช้งานการประเมินผลสามารถใช้เพื่อวัตถุประสงค์การประเมินผลเท่านั้นและไม่สามารถใช้เพื่อวัตถุประสงค์การผลิตได้ แม้ว่าจะมีข้อกำหนดอื่นใดของข้อตกลงนี้ ซอฟต์แวร์ที่จัดเตรียมมาให้ตามสิทธิ์การใช้งานการประเมินผลหรือห้ามจำหน่ายจะเป็นแบบ “AS-IS”  ตามที่ให้มาโดยไม่มีการรับประกันใดๆ ไม่ว่าจะโดยชัดแจ้งหรือโดยนัย  Business Objects สามารถแจ้งยกเลิกสิทธิ์การใช้งานการประเมินผลหรือห้ามจำหน่ายต่อโดยเขียนขึ้นเป็นลายลักษณ์อักษรได้ตลอดเวลา

3.6. สิทธิ์การใช้งานเพื่อการส่งเสริมการขาย หากท่านได้รับซอฟต์แวร์เป็นข้อเสนอพิเศษหรือเป็นสิทธิ์การใช้งานเพื่อการส่งเสริมการขาย (“สิทธิ์การใช้งานเพื่อการส่งเสริมการขาย”) ท่านจะสามารถใช้สิทธิ์การใช้งานเพื่อการส่งเสริมการขายกับการปรับใช้ใหม่ได้เท่านั้น   สิทธิ์การใช้งานเพื่อการส่งเสริมการขายจะไม่สามารถเพิ่มลงในหรือใช้กับการปรับใช้หรือโปรเจคปัจจุบัน

4. สิทธิ์การใช้งานเฉพาะของผลิตภัณฑ์  

4.1	เครื่องมือการออกแบบ  แอปพลิเคชันและยูทิลิตีการออกแบบรายงานของ Crystal Reports ที่ได้รับการติดตั้งไว้โดยโปรแกรมการติดตั้ง Crystal Reports ("เครื่องมือการออกแบบ") ได้ให้สิทธิ์ตามชื่อผู้ใช้ที่ระบุ  สำเนาของ Crystal Report แต่ละชุดรวมถึงการอนุญาตให้ใช้สิทธิ์แก่ผู้ใช้ตามชื่อที่ระบุของเครื่องมือการออกแบบ

4.2	ผลิตภัณฑ์รันไทม์ของ Crystal Reports 

4.2.1 คำจำกัดความ 

"แอปพลิเคชันไคลเอนต์" หมายถึง แอปพลิเคชันที่พัฒนาโดยผู้ได้รับอนุญาตซึ่ง a) ใช้ผลิตภัณฑ์รันไทม์ b) ได้รับการติดตั้งอย่างสมบูรณ์ในเครื่องของผู้ใช้พร้อมด้วยการประมวลผลรายงานทั้งหมดภายในเครื่องนั้น และ c) เพิ่มฟังก์ชันการทำงานหลักที่สำคัญในผลิตภัณฑ์รันไทม์

“การใช้งานภายใน” หรือ “ใช้ภายใน” หมายถึงการติดตั้งลงในการผลิตของลูกค้า และ/หรือแอปพลิเคชั่นเซิร์ฟเวอร์ที่ถูกใช้โดยพนักงานหรือผู้รับจ้างของบริษัทหรือองค์กรของผู้ได้รับอนุญาตเท่านั้น  

“การแจกจ่าย” หรือ “แจกจ่าย” หมายถึง การขาย การเช่าซื้อ การให้อนุญาตช่วง การอนุญาตให้เข้าถึง หรือหรือการแจกจ่ายซ้ำซึ่งแอปพลิเคชั่นให้กับผู้ใช้ลำดับสุดท้ายที่เป็นบุคคลที่สามตั้งแต่หนึ่งรายขึ้นไปโดยที่ไม่ได้เป็นพนักงานหรือผู้รับจ้างของบริษัทหรือองค์กรของผู้ได้รับอนุญาต

"ผลิตภัณฑ์รันไทม์" หมายถึง ไฟล์ที่มีเวอร์ชันเฉพาะและ Application program interfaces (APIs) ดังที่ระบุไว้ในไฟล์ RUNTIME.TXT ซึ่งให้มาพร้อมผลิตภัณฑ์

"แอปพลิเคชันเซิร์ฟเวอร์" หมายถึง แอปพลิเคชันที่ถูกพัฒนาขึ้นโดยผู้ได้รับอนุญาตซึ่ง a) ใช้ผลิตภัณฑ์รันไทม์ b) อนุญาตให้ผู้ใช้มากกว่าหนึ่งคนขึ้นไปเข้าถึงผลิตภัณฑ์รันไทม์ไม่ว่าจะเป็นทางตรงหรือทางอ้อมผ่านทางแอปพลิเคชันมิดเดิลเทียร์ใดๆ และ c) เพิ่มคุณลักษณะการทำงานหลักโดยเฉพาะและพิเศษลงในผลิตภัณฑ์รันไทม์  แอปพลิเคชันไคลเอนต์ที่ติดตั้งไว้ในระบบเซิร์ฟเวอร์เทอร์มินอลของ Windows (เช่น Citrix หรือ Microsoft Remote Desktop Platform) คือแอปพลิเคชันเซิร์ฟเวอร์

4.2.2 การใช้งานภายในของแอปพลิเคชัน  ผู้ให้สิทธิ์ได้ให้สิทธิ์ส่วนบุคคลที่จำกัดแบบไม่ผูกขาดแก่ผู้ได้รับอนุญาตในการใช้ผลิตภัณฑ์รันไทม์ภายในกับแอปพลิเคชันไคลเอนต์และแอปพลิเคชันเซิร์ฟเวอร์

4.2.3 การแจกจ่ายแอปพลิเคชันไคลเอนต์  ผู้ให้สิทธิ์ได้ให้สิทธิ์ที่จำกัดแบบไม่ผูกขาดแก่ผู้ได้รับอนุญาตในการแจกจ่ายแอปพลิเคชันไคลเอนต์ หากผู้ได้รับอนุญาตปฏิบัติตามข้อกำหนดทั้งหมดในที่นี้ รวมทั้งแต่ไม่จำกัดเพียงเฉพาะข้อ 4.2.5 

4.2.4 การแจกจ่ายแอปพลิเคชันเซิร์ฟเวอร์  ผู้ให้สิทธิ์ได้ให้สิทธิ์ส่วนบุคคลที่จำกัดแบบไม่ผูกขาดแก่ผู้ได้รับอนุญาตในการแจกจ่ายแอปพลิเคชันเซิร์ฟเวอร์แก่ผู้ได้รับอนุญาต หากผู้ได้รับอนุญาตเป็นเจ้าของสำเนา Crystal Reports Developer Advantage ที่ได้รับอนุญาตใช้สิทธิ์อย่างน้อยหนึ่งชุดทั้งนี้รุ่นของผลิตภัณฑ์รันไทม์ที่ใช้โดยแอปพลิเคชันเซิร์ฟเวอร์ดังกล่าวต้องเป็นรุ่นเดียวกับที่อ้างอิงไว้โดย Crystal Reports Developer Advantage  ในทุกกรณี ผู้ได้รับอนุญาตต้องปฏิบัติตามข้อกำหนดของสิทธิ์อนุญาตใดๆ ทั้งหมดและข้อตกลงสิทธิ์การใช้งานนี้ รวมทั้งแต่ไม่จำกัดเพียงเฉพาะข้อ 4.2.5 

4.2.5 ข้อกำหนดของการแจกจ่ายผลิตภัณฑ์รันไทม์  หากผู้ได้รับอนุญาตแจกจ่ายผลิตภัณฑ์รันไทม์ตามข้อ 4.2 ผู้ได้รับอนุญาตจะต้องปฏิบัติตามข้อกำหนดดังต่อไปนี้:

(a) ผู้ได้รับอนุญาตแจกจ่ายสำเนาของผลิตภัณฑ์รันไทม์เพียงอย่างเดียวเท่านั้น โดยเป็นส่วนหนึ่งของแอปพลิเคชันซึ่งเพิ่มคุณลักษณะการทำงานหลักโดยเฉพาะและพิเศษลงในผลิตภัณฑ์รันไทม์

(b) ผู้ได้รับอนุญาตยังคงต้องรับผิดชอบแต่เพียงผู้เดียวในการให้การสนับสนุน ให้บริการ อัปเกรด และให้ความช่วยเหลือทางเทคนิค หรือให้ความช่วยเหลืออื่นๆ ตามความต้องการหรือการร้องขอของผู้ที่ได้รับสำเนาผลิตภัณฑ์รันไทม์หรือแอปพลิเคชันที่เกี่ยวข้อง

(c) ผู้ได้รับอนุญาตจะต้องปกป้อง คุ้มครองและยับยั้งความเสียหายใดๆ ที่จะเกิดแก่ผู้ให้สิทธิ์อันเนื่องมาจากการเรียกร้องหรือการรับผิดที่เกิดขึ้นจากการใช้งาน การทำซ้ำ หรือการแจกจ่ายผลิตภัณฑ์รันไทม์ หรือแอปพลิเคชันที่เกี่ยวข้อง

(d) ผู้ได้รับอนุญาตต้องไม่แจกจ่ายผลิตภัณฑ์รันไทม์พร้อมกับการเขียนรายงานที่มีวัตถุประสงค์ทั่วไป การวิเคราะห์ข้อมูลหรือรายงานผลิตภัณฑ์ที่ส่งมอบ หรือผลิตภัณฑ์อื่นๆ ที่ใช้งานฟังก์ชันได้เช่นเดียวกับหรือคล้ายกันกับผลิตภัณฑ์ของผู้ให้สิทธิ์ที่นำเสนอ และ

(e) ผู้ได้รับอนุญาตต้องรับรองว่าผู้ใช้งานลำดับสุดท้าย ("ผู้ใช้") ยินยอมทำตามข้อกำหนดในเนื้อหาหลักที่คล้ายข้อกำหนดดังต่อไปนี้  

	ผู้ใช้ลำดับสุดท้ายยอมรับที่จะไม่ดำเนินการแก้ไข แยกชิ้นส่วน แยกส่วนประกอบ แปล ดัดแปลง หรือทำวิศวกรรมย้อนกลับผลิตภัณฑ์รันไทม์ หรือรูปแบบไฟล์รายงาน (.RPT)

ผู้ใช้ลำดับสุดท้ายยอมรับที่จะไม่แจกจ่ายผลิตภัณฑ์รันไทม์ให้กับบุคคลอื่นๆ
ผู้ใช้ลำดับสุดท้ายยอมรับที่จะไม่ใช้ผลิตภัณฑ์รันไทม์เพื่อสร้างการแจกจ่ายผลิตภัณฑ์ซึ่งเป็นการแข่งขันกับผลิตภัณฑ์ของผู้ให้สิทธิ์ที่นำเสนอ

ผู้ใช้ลำดับสุดท้ายยอมรับว่าจะไม่ใช้ผลิตภัณฑ์รันไทม์เพื่อสร้างการแจกจ่ายผลิตภัณฑ์ซึ่งแปลงรูปแบบไฟล์รายงาน (.RPT) ไปเป็นรูปแบบไฟล์รายการอื่นๆ ซึ่งใช้เพื่อการเขียนรายงานที่มีวัตถุประสงค์ทั่วไป การวิเคราะห์ข้อมูลหรือรายงานผลิตภัณฑ์ที่ส่งมอบ ซึ่งไม่ใช่ทรัพย์สินของผู้ให้สิทธิ์

ผู้ใช้ลำดับสุดท้ายตกลงที่จะไม่ใช้ผลิตภัณฑ์สำหรับบริการแม่ข่ายในเชิงพาณิชย์เพื่อประโยชน์ของบุคคลที่สาม

ผู้ให้สิทธิ์และซัพพลายเออร์นั้นจะเพิกถอนสิทธิ์การรับประกันทั้งหมด ทั้งที่แสดงไว้อย่างชัดแจ้งหรือโดยนัยซึ่งรวมถึงแต่ไม่จำกัดเพียงการรับประกันในความสามารถในการจำหน่ายสินค้า ความเหมาะสมสำหรับการใช้งานเฉพาะด้าน และการไม่ละเมิดสิทธิ์ของบุคคลอื่น  ผู้ให้สิทธิ์และซัพพลายเออร์จะไม่มีส่วนรับผิดไม่ว่าเรื่องใดก็ตามสำหรับความเสียหายทางตรง ทางอ้อม ผลที่สืบเนื่องตามมา ที่เป็นอุบัติเหตุ ที่มาจากบทลงโทษ ที่ปกปิด หรือความเสียหายอื่นใดที่เกิดขึ้นภายใต้ข้อกำหนดนี้ หรือที่เชื่อมโยงกับซอฟต์แวร์ 

4.3	ภาพหน้าจอ (Screenshots) และเครื่องหมายคำ (Wordmark) ของ Crystal Reports   ท่านสามารถผลิตซ้ำและแจกจ่ายภาพหน้าจอและเครื่องหมายคำของ Crystal Reports ในเอกสารใดๆ หรือสื่อก็ได้ ทั้งนี้:

a) เอกสารหรือสื่อนั้นไม่ได้เป็นเนื้อหาข้อมูลการฝึกอบรมในเชิงพาณิชย์ หรือไม่เป็นเนื้อหาข้อมูลการฝึกอบรมของบุคคลที่สาม และ/หรือ ไม่เป็นเนื้อหาข้อมูลการฝึกอบรมเพื่อแสวงหากำไร

b) การใช้งานของท่านต้องไม่เป็นไปในลักษณะหยาบคายหรืออนาจาร อีกทั้งท่านไม่สามารถดูหมิ่น ให้ร้าย หรือสบประมาทต่อ Business Objects หรือผลิตภัณฑ์ใดๆ ของ Business Objects หรือบุคคลหรือนิติบุคคลอื่นใด 

c) ท่านต้องไม่ใช้งานโดยบ่งบอกโดยนัยถึงการให้การสนับสนุนโดย Business Objects หรือมีความสัมพันธ์ หรือมีการให้การรับรองในผลิตภัณฑ์หรือบริการของท่านโดยองค์กรดังกล่าว ไม่ว่าโดยทางตรงหรือทางอ้อม 

d) ท่านไม่สามารถใช้ภาพหน้าจอในการโฆษณาเชิงเปรียบเทียบได้

e) ท่านไม่สามารถเปลี่ยนแปลงภาพหน้าจอไม่ว่าโดยวิธีใด เว้นแต่การปรับขนาดหรือการตัดส่วนภาพหน้าจอนั้น 

f) ท่านไม่สามารถใส่ส่วนใดของภาพหน้าจอไว้ในอินเตอร์เฟสผู้ใช้ผลิตภัณฑ์ของท่านได้ 

g) ท่านไม่สามารถใช้ภาพหน้าจอที่มีเนื้อหาของบุคคลที่สามได้ เว้นแต่ท่านจะได้รับอนุญาตโดยชัดแจ้งจากบุคคลที่สามนั้นแล้ว 

h) ท่านต้องใส่ข้อความประกาศแสดงลิขสิทธิ์ดังต่อไปนี้: "ภาพหน้าจอของผลิตภัณฑ์ Business Objects ถูกพิมพ์ขึ้นใหม่โดยได้รับอนุญาตจาก Business Objects" 

i) หากการใช้งานของท่านมีการอ้างอิงถึงผลิตภัณฑ์ของ Business Objects ท่านต้องใช้ชื่อเต็มของผลิตภัณฑ์นั้น

j) ท่านไม่สามารถใช้ภาพหน้าจอที่มีรูปภาพของบุคคลที่สามารถระบุตัวตนได้ เว้นแต่ท่านจะได้รับอนุญาตจากบุคคลนั้นแล้ว

k) ไม่สามารถมีภาพหน้าจอและเครื่องหมายคำของ Crystal Reports ได้มากกว่าร้อยละห้า (5%) ของเอกสารหรือสื่อของท่าน 

5. ความเป็นเจ้าของ Business Objects และ/หรือซัพพลายเออร์จะรักษาไว้ซึ่งสิทธิ์ ชื่อและผลประโยชน์ทั้งหมดในและสำหรับซอฟต์แวร์ตลอดจนสำเนาทั้งหมดตลอดเวลา ไม่ว่าจะอยู่ในรูปแบบหรือสื่อใดที่ต้นฉบับหรือสำเนาอื่นมีอยู่ในภายหลัง  ท่านไม่ได้เป็นเจ้าของหรือได้รับการอ้างสิทธิ์หรือสิทธิ์ความเป็นเจ้าของใดๆ ในซอฟต์แวร์หรือสิทธิบัตร ลิขสิทธิ์ เครื่องหมายการค้า หรือทรัพย์สินทางปัญญาที่เกี่ยวข้องใดๆ  ท่านตกลงที่จะรักษาซอฟต์แวร์ ข้อตกลงของข้อตกลงการอนุญาตให้ใช้สิทธิ์นี้ ตลอดจนการทดสอบมาตรฐานหรือการทดสอบที่คล้ายคลึงกันของซอฟต์แวร์ (ไม่ว่าจะดำเนินการโดยท่าน, Business Objects หรือบุคคลอื่น) ไว้เป็นความลับและป้องกันมิให้มีการเปิดเผยหรือใช้งานโดยไม่ได้รับอนุญาต เว้นแต่จะได้รับความยินยอมที่เขียนขึ้นเป็นลายลักษณ์อักษรจาก Business Objects ก่อน  Business Objects และ/หรือซัพพลายเออร์ขอสงวนสิทธิ์ใดๆ ทั้งหมดที่ไม่ได้ระบุไว้อย่างชัดแจ้งแก่ท่าน  ซัพพลายเออร์ของ Business Objects เป็นผู้รับประโยชน์บุคคลภายนอกที่กำหนดไว้ของข้อตกลงการอนุญาตให้ใช้สิทธิ์นี้ และมีสิทธิ์โดยชัดแจ้งที่จะขึ้นอยู่กับและบังคับใช้ข้อตกลงที่ระบุไว้ ณ ที่นี่โดยตรง  

6. ลิขสิทธิ์ ซอฟต์แวร์เป็นลิขสิทธิ์ของ Business Objects และ/หรือซัพพลายเออร์ และอยู่ภายใต้ความคุ้มครองของกฎหมายลิขสิทธิ์และกฎหมายสิทธิบัตรของสหรัฐอเมริกา ตลอดจนข้อกำหนดสัญญาระหว่างประเทศต่างๆ  ท่านไม่สามารถทำสำเนาซอฟต์แวร์ได้ เว้นแต่ (a) เพื่อจัดทำสำเนาข้อมูลสำรองที่ไม่ใช่การผลิต หรือ (b) เพื่อติดตั้งคอมโพเนนต์ซอฟต์แวร์ที่ท่านให้สิทธิ์การใช้งานซึ่งกำหนดไว้ในข้อ 2 บนคอมพิวเตอร์เป็นส่วนหนึ่งของการดำเนินการเข้าใช้ซอฟต์แวร์  ท่านสามารถทำสำเนาในจำนวนที่เหมาะสม (ไม่ว่าจะอยู่ในรูปแบบเอกสารหรืออิเล็กทรอนิกส์) ตามเอกสารที่รวมอยู่กับซอฟต์แวร์เท่านั้นซึ่งระบุว่าสำเนาดังกล่าวจะสามารถใช้งานได้โดยผู้ใช้ที่ได้รับสิทธิ์การใช้งานร่วมกับการใช้งานซอฟต์แวร์ของตนเท่านั้น และไม่สามารถเผยแพร่ซ้ำหรือแจกจ่ายให้แก่บุคคลอื่นใดๆ ได้  ท่านต้องผลิตซ้ำและรวมประกาศเรื่องลิขสิทธิ์ เครื่องหมายการค้า หรือคำอธิบายกรรมสิทธิ์อื่นๆ ของ Business Objects และซัพพลายเออร์ไว้ในสำเนาซอฟต์แวร์หรือเอกสารที่ท่านจัดทำขึ้น  สำเนาซอฟต์แวร์อื่นใดที่ท่านจัดทำขึ้นทั้งหมดถือเป็นการละเมิดข้อตกลงนี้

7. การจำกัด ท่านไม่สามารถดำเนินการต่อไปนี้ได้ เว้นแต่จะได้รับอนุญาตโดยชัดแจ้งจากข้อตกลงการอนุญาตให้ใช้สิทธิ์นี้หรือกฎหมายที่มีผลบังคับใช้ (a) ให้เช่า, ให้ยืม, ขายต่อ, โอน, ให้อนุญาตช่วง หรือแจกจ่ายซอฟต์แวร์ หรือสิทธิ์ใดๆ ที่ได้รับจากข้อตกลงการอนุญาตให้ใช้สิทธิ์โดยมิได้มีการอนุญาตเป็นลายลักษณ์อักษรอย่างชัดแจ้งจาก Business Objects (b) ใช้ซอฟต์แวร์สำหรับบริการแม่ข่ายในเชิงพาณิชย์เพื่อประโยชน์ของบุคคลอื่นๆ (c) แก้ไข (ไม่เว้นแม้แต่เพื่อวัตถุประสงค์ในการแก้ไขข้อผิดพลาด), ดัดแปลง หรือแปลซอฟต์แวร์หรือดัดแปลงงานไปจากต้นแบบ เว้นแต่ในกรณีที่จำเป็นต้องกำหนดค่าซอฟต์แวร์โดยใช้เมนู, ตัวเลือก และเครื่องมือที่จัดเตรียมไว้ให้เพื่อวัตถุประสงค์ดังกล่าวและมีอยู่ในซอฟต์แวร์ (d) ในการทำวิศวกรรมย้อนกลับ, แยกชิ้นส่วน หรือแยกส่วนประกอบซอฟต์แวร์หรือรูปแบบไฟล์รายงาน .RPT (ซึ่งรวมถึงการเรียบเรียงย้อนกลับเพื่อให้มีความสามารถในการทำงานร่วมกัน) หรือส่วนใดๆ เว้นแต่ในขอบเขตและเพื่อวัตถุประสงค์ที่อนุญาตโดยชัดแจ้งโดยกฎหมายที่มีผลบังคับใช้โดยไม่คำนึงถึงข้อจำกัดนี้ (e) ใช้ซอฟต์แวร์เพื่อพัฒนาผลิตภัณฑ์ที่แข่งขันกับบริการใดๆ จากผลิตภัณฑ์ Business Objects (f) ใช้ซอฟต์แวร์เพื่อพัฒนาผลิตภัณฑ์ที่แปลงรูปแบบไฟล์รายงาน (.RPT) เป็นรูปแบบไฟล์อื่นที่ใช้ในการเขียนรายงานทั่วไป การวิเคราะห์ข้อมูล หรือผลิตภัณฑ์จัดทำรายงานซึ่งไม่ใช่ทรัพย์สินของ Business Objects (g) ใช้รหัสคีย์ที่ไม่ได้รับอนุญาต (h) เปิดเผยผลการทดสอบมาตรฐานซอฟต์แวร์ใดๆ แก่บุคคลอื่นโดยไม่ได้รับอนุญาตเป็นลายลักษณ์อักษรจาก Business Objects ก่อน (i) อนุญาตให้บุคคลอื่นเข้าถึง หรือใช้งานซอฟต์แวร์ เว้นแต่จะได้รับอนุญาตโดยชัดแจ้งในที่นี้ และ (j) แจกจ่ายหรือเผยแพร่รหัสคีย์   หากท่านต้องการใช้สิทธิ์ใดๆ ในการทำวิศวกรรมย้อนกลับเพื่อความแน่ใจในการใช้งานระหว่างกันตามกฎหมายที่มีผลบังคับใช้ ท่านควรแจ้ง Business Objects เป็นลายลักษณ์อักษรก่อน และอนุญาตให้ Business Objects พิจารณานำเสนอข้อมูลและให้ความช่วยเหลือที่ต้องการตามสมควรเพื่อความแน่ใจในการใช้งานระหว่างกันของซอฟต์แวร์กับผลิตภัณฑ์อื่นของท่านตามค่าธรรมเนียมที่ตกลงไว้ร่วมกัน (หากมี) 

8. การรับประกันแบบมีข้อจำกัดและการแก้ไข 

(a)    ไม่นับรวมถึงผลิตภัณฑ์ของผู้ผลิตอื่นๆ Business Objects ขอรับประกันต่อท่านว่า (i) ในระยะเวลาหก (6) เดือนนับจากวันส่งมอบซอฟต์แวร์ ซอฟต์แวร์จะทำงานตามคำอธิบายการทำงานที่กำหนดไว้ในเอกสารมาตรฐานซึ่งมีมาพร้อมกับซอฟต์แวร์ และ (ii) ในระยะเวลาหก (6) เดือนนับจากวันส่งมอบสื่อ (เช่น ซีดีรอม ดีวีดี และการแจกจ่ายซอฟต์แวร์อิเล็กทรอนิกส์) สื่อดังกล่าวจะไม่มีข้อบกพร่องใดๆ ในวัสดุและการผลิต การรับประกันโดยนัยใดๆ ของซอฟต์แวร์และผลิตภัณฑ์ของผู้ผลิตรายอื่นและสื่อจะจำกัดอยู่ในสามสิบ (30) วันนับจากวันส่งมอบ และการรับประกันดังกล่าวจะไม่สามารถเพิกถอนสิทธิ์ได้ตามข้อ 8(c) ด้านล่าง การรับประกันข้างต้นจะไม่ครอบคลุมถึงข้อบกพร่องอันเป็นผลมาจากการเกิดอุบัติเหตุ, การใช้งานที่ไม่ถูกต้อง, การซ่อมแซมโดยไม่ได้รับอนุญาต, การดัดแปลง การปรับปรุงประสิทธิภาพ หรือการปรับใช้ที่ผิดพลาด Business Objects ไม่ได้รับประกันว่าซอฟต์แวร์จะใช้ทำงานได้โดยไม่ติดขัดหรือปราศจากข้อผิดพลาด การส่งสำเนาเพิ่มเติมของ หรือการแก้ไขหรือการอัปเกรดซอฟต์แวร์ รวมทั้งรุ่นต่างๆ ที่อยู่ภายใต้บริการสนับสนุนจะไม่เริ่มต้นระยะเวลาการรับประกันใหม่หรือมีผลต่อระยะเวลาการรับประกัน

(b)   การแก้ไขที่เป็นสิทธิ์ขาดของท่านต่อการละเมิดการรับประกันแบบมีข้อจำกัดที่ระบุไว้ข้างต้นจะเป็นข้อใดข้อหนึ่งต่อไปนี้ตามตัวเลือกของ Business Objects (i) การแก้ไขหรือการเปลี่ยนซอฟต์แวร์กับผลิตภัณฑ์ที่เป็นไปตามการรับประกันแบบมีข้อจำกัดที่ระบุไว้ข้างต้น หรือ (ii) การคืนเงินสำหรับซอฟต์แวร์และการสิ้นสุดข้อตกลงการอนุญาตให้ใช้สิทธิ์นี้เนื่องจากสำเนาดังกล่าวไม่เป็นไปตามข้อตกลง Business Objects จะดำเนินการแก้ไขดังกล่าวให้แก่ท่าน หากท่านแจ้ง Business Objects เป็นลายลักษณ์อักษรถึงการละเมิดการรับประกันแบบมีข้อจำกัดที่ระบุไว้ข้างต้นใดๆ ภายในระยะเวลาหก (6) เดือนนับจากวันส่งมอบซอฟต์แวร์

(c) เว้นแต่การรับประกันที่ระบุไว้โดยชัดแจ้งในข้อ 8 นี้ BUSINESS OBJECTS และซัพพลายเออร์จะเพิกถอนสิทธิ์การรับประกันอื่นๆ ทั้งหมด ซึ่งรวมถึงแต่ไม่จำกัดเพียงการรับประกันโดยนัยใดๆ (I) ในเชิงพาณิชย์ (II) ความเหมาะสมเพื่อการใช้งานเฉพาะด้าน (III) การไม่ละเมิดสิทธิ์ของบุคคลอื่น หรือ (IV) ข้อบกพร่องที่ปิดบังไว้ บางรัฐ/บางเขตอำนาจศาลไม่อนุญาตให้มีข้อยกเว้นของการรับประกันโดยนัย ดังนั้น ข้อยกเว้นข้างต้นจึงไม่อาจนำมาใช้กับท่านได้ และท่านอาจมีสิทธิ์ทางกฎหมายอื่นที่แตกต่างกันไปในแต่ละรัฐหรือตามเขตอำนาจศาล   ท่านยอมรับว่าในการเข้ามาเป็นส่วนหนึ่งในข้อตกลงนี้ ท่านใช้ประสบการณ์ ทักษะ และการตัดสินของท่านเองในการประเมินซอฟต์แวร์ และท่านพึงพอใจความเหมาะสมของซอฟต์แวร์ว่าสามารถตอบสนองความต้องการของท่านได้

9. ข้อจำกัดความรับผิดชอบ ภายใต้ขอบเขตสูงสุดที่กฎหมายซึ่งมีผลบังคับใช้ได้กำหนดไว้BUSINESS OBJECTS หรือผู้จัดจำหน่าย ซัพพลายเออร์ หรือบริษัทในเครือ จะไม่รับผิดชอบทางกฎหมายใดๆ ต่อท่านหรือบุคคลอื่นใดสำหรับความเสียหายทางอ้อม, ความเสียหายเฉพาะ, ความเสียหายที่เกิดขึ้นโดยอุบัติเหตุ, ความเสียหายที่เป็นผลสืบเนื่อง หรือความเสียหายอันเป็นบทลงโทษใดๆ ซึ่งรวมถึงแต่ไม่จำกัดเพียงผลกำไรหรือรายได้ที่สูญเสียไป, ความสูญเสียหรือความไม่ถูกต้องของข้อมูลใดๆ หรือค่าใช้จ่ายของสินค้าทดแทน โดยไม่คำนึงถึงหลักการความรับผิดชอบ (รวมถึงความเพิกเฉย) และถึงแม้ว่า BUSINESS OBJECTS จะได้แจ้งให้ทราบถึงความเสียหายที่อาจเกิดขึ้นดังกล่าวแล้วก็ตาม  ความรับผิดชอบรวมกันของ BUSINESS OBJECTS และซัพพลายเออร์ต่อความเสียหายโดยตรงตามจริงเนื่องด้วยสาเหตุใดก็ตามจะจำกัดเพียงค่าธรรมเนียมการอนุญาตให้ใช้สิทธิ์ในซอฟต์แวร์ที่ท่านชำระสำหรับซอฟต์แวร์หรือค่าธรรมเนียมที่ท่านชำระสำหรับบริการซึ่งก่อให้เกิดความเสียหายต่างๆ โดยตรง  BUSINESS OBJECTS จะไม่รับผิดต่อความเสียหายใดๆ จากผลิตภัณฑ์ของผู้ผลิตรายอื่น อย่างไรก็ตาม ข้อจำกัดเหล่านี้จะใช้กับการไม่เป็นไปตามวัตถุประสงค์สำคัญของการแก้ไขแบบมีข้อจำกัดใดๆ การจัดสรรความเสี่ยงดังกล่าวจะแสดงในค่าธรรมเนียมที่คิดภายใต้ข้อตกลงการอนุญาตให้ใช้สิทธิ์นี้ บางรัฐ/เขตอำนาจศาลไม่อนุญาตให้มีข้อจำกัดหรือข้อยกเว้นว่าด้วยการรับผิดชอบในพฤติการณ์บางอย่างที่รวมอยู่ในข้อนี้ ดังนั้นข้อจำกัดข้างต้นจึงอาจใช้ไม่ได้กับท่านเฉพาะในพฤติการณ์นั้นเท่านั้น

10. บริการสนับสนุน หากท่านซื้อบริการสนับสนุน Business Objects จะมอบบริการสนับสนุนผลิตภัณฑ์สำหรับซอฟต์แวร์ตามข้อตกลงและเงื่อนไขบริการสนับสนุนปัจจุบันของ Business Objects  หากท่านซื้อบริการสนับสนุนสำหรับซอฟต์แวร์ ท่านต้องซื้อบริการสนับสนุนสำหรับสำเนาที่ได้รับอนุญาตของซอฟต์แวร์ดังกล่าวทั้งหมดที่อยู่ในความครอบครองของท่าน  นอกเหนือจากที่กล่าวมานี้ Business Objects ไม่มีพันธะที่จะให้บริการสนับสนุนสำหรับผลิตภัณฑ์ของผู้ผลิตรายอื่น

11. การยกเลิก เว้นแต่ซอฟต์แวร์ที่ให้สิทธิ์อนุญาตตามการสมัครเป็นสมาชิก หรือมีการระบุไว้ในกำหนดการสั่งซื้อ ใบสั่งซื้อ หรือใบเสนอราคาของ Business Objects ที่เขียนเป็นลายลักษณ์อักษรใดๆ ก็ตามที่อ้างถึงในใบสั่งซื้อ สิทธิ์อนุญาตใช้งานซอฟต์แวร์ที่ให้ไว้ด้านล่างนี้จะยังคงอยู่หากซอฟต์แวร์ได้รับอนุญาตตามการสมัครเป็นสมาชิก และเว้นเสียแต่ว่ามีการต่ออายุของข้อกำหนดเมื่อถึงหรือก่อนวันหมดอายุของสิทธิ์การใช้งานที่สมัครเป็นสมาชิกไว้ในปัจจุบัน สิทธิ์อนุญาตใช้งานที่สมัครเป็นสมาชิกที่มีผลใช้ได้นั้นจะสิ้นสุดลง นอกเหนือจากที่กล่าวมานี้ Business Objects อาจยกเลิกข้อตกลงนี้และสิทธิ์อนุญาตและบริการใดๆ ที่ให้ไว้ในที่นี้ทันที หาก (i) Business Objects แจ้งท่านเป็นลายลักษณ์อักษรถึงการละเมิดและการละเมิดใดๆ ที่ไม่ได้รับการแก้ไขภายในสามสิบ (30) วัน หรือ (ii) ท่านได้ทำการกำหนดเกี่ยวกับผลประโยชน์ของเจ้าหนี้หรือการดำเนินการที่เริ่มต้นโดยหรือสำหรับท่านภายใต้ภาวะการล้มละลาย การสิ้นเนื้อประดาตัว หรือกฎหมายการผ่อนปรนลูกหนี้  การยกเลิกไม่ได้ผ่อนปรนการชำระค่าธรรมเนียมที่ค้างอยู่แก่ท่าน และไม่ได้จำกัดฝ่ายใดก็ตามจากการติดตามการแก้ไขอื่นๆ ที่มีอยู่แต่อย่างใด  เมื่อ Business Objects ยกเลิกข้อตกลงนี้หรือส่วนใดๆ Business Objects จะไม่มีข้อผูกพันในการคืนเงินค่าธรรมเนียมที่ท่านชำระใดๆ และที่ท่านยินยอมสละสิทธิ์การเรียกร้องสิทธิ์ขอคืนเงินใดๆ และทั้งหมดโดยถาวรและไม่มีเงื่อนไข  หากสิทธิ์อนุญาตใช้งานซอฟต์แวร์ถูกเพิกถอนหรือหมดอายุ ท่านต้องให้การรับรองเป็นลายลักษณ์อักษรแก่ Business Objects ว่าท่านได้ยกเลิกการติดตั้งและทำลายสำเนาของซอฟต์แวร์ทั้งหมดภายในสามสิบ (30) วันเมื่อมีการเพิกถอน/หมดอายุ ข้อต่อไปนี้จะยังมีผลบังคับใช้แม้ว่าจะมีการยกเลิกข้อตกลงนี้:8(c),9, 11, 13, 15 และ 17

12. การตรวจสอบ  ภายในระยะเวลาที่ข้อตกลงนี้มีผลบังคับใช้และหลังจากที่ยกเลิกข้อตกลงหรือข้อตกลงหมดอายุเป็นเวลาสาม (3) ปี Business Objects อาจตรวจสอบบัญชีและบันทึกต่างๆ ของท่านเพื่อดูว่าท่านปฏิบัติตามข้อตกลงนี้หรือไม่ ทั้งนี้จะมีการแจ้งให้ท่านทราบตามความเหมาะสมและถือเป็นความรับผิดชอบของ Business Objects  ทั้งนี้จะมีการแจ้งให้ท่านทราบตามความเหมาะสมและถือเป็นความรับผิดชอบของ Business Objects ในกรณีที่การตรวจสอบดังกล่าวใดๆ แสดงว่าท่านชำระเงินแก่ Business Objects น้อยกว่าที่กำหนดไว้โดยคิดเป็นจำนวนเงินมากกว่าห้าเปอร์เซ็นต์ (5%) ของจำนวนเงินที่ Business Objects กำหนดในระยะเวลาที่มีการตรวจสอบ หรือท่านผิดสัญญาใดๆ ต่อจากนี้โดยเจตนา ท่านต้องดำเนินการแก้ไขต่างๆ ที่ Business Objects ระบุไว้ และท่านต้องชำระเงินหรือชำระค่าใช้จ่ายในการตรวจสอบคืนแก่ Business Objects

13. ทั่วไป เว้นแต่จะเป็นเอกสิทธิ์ตามรัฐบัญญัติของสหรัฐอเมริกาโดยประการอื่น ข้อตกลงนี้อยู่ในความควบคุมของกฎหมายแห่งรัฐแคลิฟอร์เนีย สหรัฐอเมริกา โดยไม่มีการอ้างอิงถึงข้อกำหนดทางกฎหมายที่ขัดแย้งกันหรืออนุสัญญาว่าด้วยสัญญาในการจำหน่ายสินค้าระหว่างประเทศ ค.ศ.1980 ของสหประชาชาติ (United Nations 1980 Convention on Contracts for the International Sale of Goods) และการแก้ไขเพิ่มเติมใดๆ ที่มี หากข้อกำหนดใดๆ ของข้อตกลงนี้ไม่มีผลบังคับใช้ การไม่มีผลบังคับใช้ดังกล่าวจะไม่ส่งผลต่อส่วนที่เหลือของข้อตกลงนี้ซึ่งมีผลบังคับใช้ ข้อตกลงนี้ประกอบด้วยข้อตกลงทั้งหมดระหว่างท่านและ Business Objects และใช้แทนที่ข้อตกลงใดๆ ก่อนหน้านี้ทั้งที่เขียนขึ้นเป็นลายลักษณ์อักษรหรือกล่าวด้วยวาจา ซึ่งเกี่ยวข้องกับประเด็นที่กล่าวถึงในข้อตกลงนี้ ข้อตกลงนี้ไม่สามารถเปลี่ยนแปลงได้ เว้นแต่จะเขียนขึ้นเป็นลายลักษณ์อักษรและลงนามโดยตัวแทนที่ได้รับอนุญาตของแต่ละฝ่ายอย่างถูกต้อง หากท่านได้ซอฟต์แวร์มาในนามของหน่วยงาน ท่านแสดงและให้การรับประกันว่าท่านมีหน้าที่ทางกฎหมายเพียงพอในการผูกพันหน่วยงานดังกล่าวกับข้อตกลงนี้ ข้อตกลงการอนุญาตให้ใช้สิทธิ์นี้จะแทนที่ข้อตกลงต่างๆ ทั้งหมดของใบสั่งซื้อใดๆ หรือเอกสารการสั่งซื้ออื่นๆ ที่ท่านส่งมา ในกรณีที่ท่านและ Business Objects ทำความตกลงร่วมกันถึงสิทธิ์การใช้งานซอฟต์แวร์ที่ดำเนินการแยกต่างหากและสัญญาบริการที่เกี่ยวข้อง   (“MSLA”) และได้ซอฟต์แวร์มาตาม MSLA ดังกล่าว ข้อตกลงของ MSLA อาจควบคุมการใช้งานซอฟต์แวร์ของท่าน และ MSLA จะแทนที่ข้อตกลงต่างๆ ในข้อตกลงการอนุญาตให้ใช้สิทธิ์นี้ ชื่อผลิตภัณฑ์ของซอฟต์แวร์เป็นเครื่องหมายการค้าหรือเครื่องหมายการค้าจดทะเบียนของ Business Objects หากท่านมีข้อสงสัยประการใดเกี่ยวกับข้อตกลงการอนุญาตให้ใช้สิทธิ์นี้ โปรดติดต่อสำนักงานขายของ Business Objects ประจำท้องถิ่นของท่าน หรือผู้จัดจำหน่ายที่ได้รับอนุญาต หรือส่งจดหมายไปตามที่อยู่ดังนี้ Business Objects, Attn: Contracts Department, 3410 Hillview Avenue, Palo Alto, CA 94304, USA

14. สิทธิ์แบบจำกัดของรัฐบาลสหรัฐอเมริกา ซอฟต์แวร์ถือเป็น "สินค้าเชิงพาณิชย์" ตามข้อกำหนดที่ระบุไว้ใน 48 C.F.R. 2.101 (ตุลาคม 1995) ซึ่งประกอบด้วย "ซอฟต์แวร์คอมพิวเตอร์เชิงพาณิชย์" และ "เอกสารซอฟต์แวร์คอมพิวเตอร์เชิงพาณิชย์" ตามข้อกำหนดดังกล่าวที่ใช้ใน 48 C.F.R. 12.212 (กันยายน 1995) ตาม 48 C.F.R. 12.212 และ 48 C.F.R. 227.7202-1 ถึง 227.7202-4 (มิถุนายน 1995) (หรือบทบัญญัติที่เทียบเท่า เช่น ในส่วนเพิ่มเติมของหน่วยงานรัฐบาลสหรัฐอเมริกาต่างๆ ที่เกี่ยวข้อง) ผู้ใช้ทั้งหมดของรัฐบาลสหรัฐอเมริกาจะได้ซอฟต์แวร์มาพร้อมกับสิทธิ์ดังกล่าวที่กำหนดไว้ในที่นี้เท่านั้น ผู้ผลิตคือ Business Objects, 3410 Hillview Avenue, Palo Alto, CA 94304, USA 

15. การควบคุมการส่งออก การใช้ซอฟต์แวร์นี้ขึ้นอยู่กับข้อกำหนดว่าด้วยการบริหารการส่งออกของสหรัฐ (U.S. Export Administration Regulations)  ท่านยอมรับว่า: (a) ท่านไม่ได้เป็นพลเมือง ไม่ได้เป็นประชาชนในชาติหรือผู้ที่อาศัยอยู่ใน และไม่ได้อยู่ภายใต้รัฐบาลของคิวบา อิหร่าน เกาหลีเหนือ ซีเรีย ซูดาน รวมทั้งประเทศอื่นๆ ที่สหรัฐอเมริกาได้ห้ามการส่งออกไปยัง (b) ท่านต้องไม่ส่งออกหรือส่งออกใหม่สำหรับซอฟต์แวร์ทั้งโดยทางตรงหรือทางอ้อม ไม่ว่าจะไปยังประเทศที่ระบุไว้ข้างต้นหรือไปให้กับพลเมือง ประชาชนในชาติ หรือผู้ที่อยู่อาศัยในประเทศเหล่านั้น (c) ท่านต้องไม่อยู่ในรายชื่อของ United States Department of Treasury เกี่ยวกับชาติที่ได้รับการระบุโดยเฉพาะ, ผู้ก่อการร้ายที่ระบุไว้โดยเฉพาะ และผู้ค้ายาเสพติด รวมทั้งต้องไม่อยู่ในรายชื่อของ United States Department of Commerce Table of Denial Orders (d) ท่านจะต้องไม่ส่งออกหรือส่งออกใหม่สำหรับซอฟต์แวร์ทั้งโดยทางตรงหรือทางอ้อม ไปยังบุคคลที่มีชื่ออยู่ในรายการดังที่กล่าวข้างต้น และ (e) ท่านจะต้องไม่ใช้ซอฟต์แวร์สำหรับ และไม่อนุญาตให้ใช้ซอฟต์แวร์ในวัตถุประสงค์ที่ละเมิดต่อกฎหมายของสหรัฐอเมริกา ซึ่งรวมถึงแต่ไม่จำกัดเพียง การพัฒนา การออกแบบ การผลิต หรือการผลิตอาวุธนิวเคลียร์ อาวุธชีวภาพหรือเคมีที่มีผลการทำลายล้างรุนแรง  สำหรับข้อมูลเพิ่มเติม โปรดดู www.sap.com/company/export

16. ระยะเวลาในการสั่งซื้อ ใบสั่งซื้อที่เป็นไปตามข้อกำหนดใบสั่งซื้อของ Business Objects จะได้รับการยอมรับจากบริษัทต่างๆ ที่มีคุณสมบัติเหมาะสม ข้อตกลงที่พิมพ์ไว้ล่วงหน้าทั้งหมดของใบสั่งซื้อใดๆ ที่ไม่ได้รับการอนุมัติเป็นลายลักษณ์อักษรจาก Business Objects จะไม่มีผลบังคับใช้ ข้อตกลงการชำระเงินคือ 30 วันนับจากวันที่ออกใบแจ้งหนี้ สิ่งอำนวยความสะดวกของ Business Objects ไม่รวมค่าขนส่งระหว่างประเทศ (FOB)  Business Objects ปฏิเสธความรับผิดชอบการรับประกันราคาทั้งหมด ท่านต้องรับผิดชอบชำระเงินการขาย, การใช้งาน, การใช้แล้วหมดไป, VAT, GST และภาษีต่างๆ ที่เกี่ยวข้องทั้งหมด ตลอดจนค่าธรรมเนียมการส่งออกและนำเข้าทั้งหมด, ภาษีศุลกากรและค่าใช้จ่ายที่คล้ายคลึงกัน ซึ่งไม่รวมถึงภาษีต่างๆ ตามรายได้สุทธิของ Business Objects

17.	ข้อตกลงเฉพาะของประเทศ

หากท่านซื้อซอฟต์แวร์ในพื้นที่ใดๆ ที่ระบุไว้ด้านล่างนี้ (“พื้นที่ท้องถิ่น”) ส่วนนี้จะกำหนดข้อกำหนดเฉพาะ ตลอดจนข้อยกเว้นของข้อตกลงและเงื่อนไขข้างต้น ตามขอบเขตที่ข้อกำหนดใดๆ ซึ่งมีผลบังคับใช้กับพื้นที่ท้องถิ่น (“ข้อกำหนดในท้องถิ่น”) ที่กำหนดไว้ด้านล่างซึ่งขัดแย้งกับข้อกำหนดและเงื่อนไขอื่นใดในข้อตกลงนี้ ข้อกำหนดในท้องถิ่นจะใช้แทนข้อกำหนดและเงื่อนไขอื่นดังกล่าวตามสิทธิ์การใช้งานใดๆ ที่ซื้อในพื้นที่ท้องถิ่น

ออสเตรเลีย: 

a)  การรับประกันแบบมีข้อจำกัดและการแก้ไข (ข้อ 8): มีการเพิ่มเติมข้อความดังต่อไปนี้:

การรับประกันต่างๆ ที่ระบุไว้ในข้อนี้จะเพิ่มเติมขึ้นจากสิทธิ์ใดๆ ที่ท่านอาจมีอยู่ภายใต้กฎหมายว่าด้วยแนวปฏิบัติด้านการค้า ค.ศ.1974 (Trade Practices Act 1974) หรือบทบัญญัติกฎหมายอื่น และจะจำกัดเฉพาะในขอบเขตที่บทบัญญัติกฎหมายที่มีผลบังคับใช้อนุญาตเท่านั้น

b)  ข้อจำกัดความรับผิดชอบ (ข้อ 9): ข้อความต่อไปนี้ได้รับการเพิ่มเติมไว้:

ตามขอบเขตที่กฎหมายอนุญาต เมื่อ Business Objects ละเมิดเงื่อนไขหรือการรับประกันที่ Trade Practices Act 1974 หรือบทบัญญัติทางกฎหมายของรัฐหรือพื้นที่ที่เทียบเท่าใช้ซึ่งไม่อาจยกเว้นได้ ความรับผิดชอบของ Business Objects จะถูกจำกัด ที่การเลือกของ Business Objects แต่เพียงผู้เดียว: (i) ในกรณีของซอฟต์แวร์: (a) (i) การซ่อมแซมหรือการเปลี่ยนสินค้า หรือการจัดหาสินค้าเทียบเท่าให้ หรือ (ii) การชำระค่าใช้จ่ายการซ่อมแซมหรือการเปลี่ยนดังกล่าว หรือการจัดหาสินค้าเทียบเท่า และ (ii) ในกรณีของบริการสนับสนุน: (x) การให้บริการสนับสนุนใหม่ หรือ (y) ค่าใช้จ่ายการให้บริการอีกครั้ง  ในการคำนวณความรับผิดชอบรวมกันของ Business Objects ภายใต้ข้อตกลงนี้ จะรวมถึงจำนวนเงินที่ชำระหรือมูลค่าของสินค้าและบริการที่เปลี่ยน ซ่อม หรือจัดหาให้โดย Business Objects ตามย่อหน้านี้

c) ทั่วไป (ข้อ 13): ส่วนต่อไปนี้จะใช้แทนประโยคแรกของส่วนนี้:

ข้อตกลงนี้อยู่ภายใต้การควบคุมของรัฐหรืออาณาเขตที่ท่านได้รับซอฟต์แวร์มา โดยไม่มีการอ้างอิงถึงข้อกำหนดทางกฎหมายที่ขัดแย้งกันหรืออนุสัญญาว่าด้วยสัญญาในการจำหน่ายสินค้าระหว่างประเทศ ค.ศ.1980 ของสหประชาชาติ (United Nations 1980 Convention on Contracts for the International Sale of Goods) และการแก้ไขเพิ่มเติมใดๆ ที่มี

เบลเยียมและฝรั่งเศส

a)  ข้อจำกัดความรับผิดชอบ (ข้อ 9): ข้อความต่อไปนี้ใช้แทนข้อกำหนดทั้งหมดในข้อนี้:

เว้นแต่จะกำหนดไว้เป็นอื่นตามกฎหมายที่มีอำนาจบังคับ:

1. ความรับผิดชอบที่ Business Objects มีต่อความเสียหายหรือความสูญเสียใดๆ ที่อาจเกิดขึ้นอันเป็นผลจากการปฏิบัติตามข้อผูกพันที่เกี่ยวข้องกับข้อตกลงนี้ถูกจำกัดไว้เฉพาะในส่วนของการชดเชยต่อความเสียหายและความสูญเสียที่พิสูจน์ได้และเกิดขึ้นจริงและเป็นผลโดยตรงจากการไม่ปฏิบัติตามข้อผูกพันดังกล่าว (หาก Business Objects เป็นฝ่ายผิด) โดยจำนวนเงินสูงสุดที่ชดเชยจะเทียบเท่ากับจำนวนเงินที่ท่านได้ชำระสำหรับซอฟต์แวร์ที่ได้ก่อให้เกิดความเสียหายดังกล่าว  ข้อจำกัดนี้ไม่มีผลใช้บังคับกับความเสียหายที่เป็นการบาดเจ็บทางร่างกาย (รวมถึงการเสียชีวิต) และความเสียหายที่เกิดขึ้นกับทรัพย์สินจริงและทรัพย์สินส่วนบุคคลที่มีรูปร่าง ที่ซึ่ง Business Objects เป็นผู้รับผิดชอบตามกฎหมาย

2. Business Objects หรือผู้พัฒนาซอฟต์แวร์ใดๆ ของตนไม่ต้องรับผิดชอบต่อความเสียหายต่อไปนี้ไม่ว่าในกรณีใดๆ แม้จะได้รับการแจ้งให้ทราบถึงความเป็นไปได้ที่จะเกิดความเสียหายนั้นๆ: 1) ความสูญเสียหรือความเสียหายของข้อมูล; 2) ความเสียหายทางอ้อมหรือที่เกิดจากอุบัติเหตุ หรือความเสียหายอันเป็นผลสืบเนื่องจากเศรษฐกิจ; 3) การสูญเสียกำไร แม้ว่าจะเป็นผลโดยตรงที่เกิดขึ้นจากเหตุการณ์ที่ก่อให้เกิดความเสียหายนั้น; หรือ 4) การสูญเสียธุรกิจ รายได้ ความนิยม หรือเงินออมที่คาดการณ์ไว้ล่วงหน้า 

3. ข้อจำกัดและข้อยกเว้นความรับผิดชอบที่ได้ตกลงไว้ ณ ที่นี้ไม่มีผลใช้บังคับเฉพาะกับการดำเนินการที่ Business Objects เป็นผู้กระทำ แต่ยังใช้บังคับกับการดำเนินการที่ซัพพลายเออร์และผู้พัฒนาซอฟต์แวร์ของ Business Objects เป็นผู้กระทำด้วย และมีจำนวนเงินสูงสุดเท่ากับจำนวนเงินที่ Business Objects รวมถึงซัพพลายเออร์และผู้พัฒนาซอฟต์แวร์ของตนเป็นผู้รับผิดชอบร่วมกัน  ข้อจำกัดนี้ไม่มีผลใช้บังคับกับความเสียหายที่เป็นการบาดเจ็บทางร่างกาย (รวมถึงการเสียชีวิต) และความเสียหายที่เกิดขึ้นกับทรัพย์สินจริงและทรัพย์สินส่วนบุคคลที่มีรูปร่าง ที่ซึ่ง Business Objects เป็นผู้รับผิดชอบตามกฎหมาย

b) ทั่วไป (ข้อ 13): ส่วนต่อไปนี้จะใช้แทนประโยคแรกของส่วนนี้:

ข้อตกลงนี้อยู่ภายใต้บังคับของกฎหมายของประเทศที่ท่านได้รับซอฟต์แวร์มา โดยไม่มีการอ้างอิงถึงข้อกำหนดทางกฎหมายที่ขัดแย้งกัน หรืออนุสัญญาว่าด้วยสัญญาในการจำหน่ายสินค้าระหว่างประเทศ ค.ศ.1980 ของสหประชาชาติ (United Nations 1980 Convention on Contracts for the International Sale of Goods) และการแก้ไขเพิ่มเติมใดๆ ที่มี

บราซิล

a) การรับประกัน (ข้อที่ 8): ข้อความต่อไปนี้ใช้แทนเงื่อนไขทั้งหมดในข้อนี้:

(a) Business Objects ขอรับประกันต่อท่านว่า (i) ในระยะเวลาหก (6) เดือนนับจากวันส่งมอบซอฟต์แวร์ ซอฟต์แวร์จะทำงานตามคำอธิบายการทำงานที่กำหนดไว้ในเอกสารมาตรฐานซึ่งมีมาพร้อมกับซอฟต์แวร์ และ (ii) ในระยะเวลาหก (6) เดือนนับจากวันส่งมอบสื่อ (เช่น ซีดีรอม) สื่อดังกล่าวจะไม่มีข้อบกพร่องใดๆ ในวัสดุและการผลิต การรับประกันข้างต้นจะไม่ครอบคลุมถึงข้อบกพร่องอันเป็นผลมาจากการเกิดอุบัติเหตุ, การใช้งานที่ไม่ถูกต้อง, การซ่อมแซมโดยไม่ได้รับอนุญาต, การดัดแปลง การปรับปรุงประสิทธิภาพ หรือการปรับใช้ที่ผิดพลาด ท่านเข้าใจและยอมรับว่าในขั้นการพัฒนาเทคโนโลยีที่ทันสมัยนั้นไม่อาจจะทำการพัฒนาซอฟต์แวร์ที่ปราศจากข้อผิดพลาดโดยสิ้นเชิง ดังนั้น Business Objects ไม่สามารถรับประกันได้ว่าซอฟต์แวร์จะทำงานโดยไม่ติดขัดหรือปราศจากข้อผิดพลาด การส่งสำเนาเพิ่มเติมของ หรือการแก้ไขหรือการอัปเกรดซอฟต์แวร์ รวมทั้งรุ่นต่างๆ ที่อยู่ภายใต้บริการสนับสนุนจะไม่เริ่มต้นระยะเวลาการรับประกันใหม่หรือมีผลต่อระยะเวลาการรับประกัน

(b) การแก้ไขที่เป็นสิทธิ์ขาดของท่านต่อการละเมิดการรับประกันแบบมีข้อจำกัดที่ระบุไว้ข้างต้นจะเป็นข้อใดข้อหนึ่งต่อไปนี้ตามตัวเลือกของ Business Objects (i) การแก้ไขหรือการเปลี่ยนซอฟต์แวร์กับผลิตภัณฑ์ที่เป็นไปตามการรับประกันแบบมีข้อจำกัดที่ระบุไว้ข้างต้น หรือ (ii) การคืนเงินสำหรับซอฟต์แวร์และการสิ้นสุดข้อตกลงการอนุญาตให้ใช้สิทธิ์นี้เนื่องจากสำเนาดังกล่าวไม่เป็นไปตามข้อตกลง Business Objects จะดำเนินการแก้ไขดังกล่าวให้แก่ท่าน หากท่านแจ้ง Business Objects เป็นลายลักษณ์อักษรถึงการละเมิดการรับประกันแบบมีข้อจำกัดที่ระบุไว้ข้างต้นใดๆ ภายในระยะเวลาสามสิบ (30) วันนับจากวันส่งมอบซอฟต์แวร์

(c) ผู้ได้รับสิทธิ์เข้าใจและยอมรับว่าในขั้นการพัฒนาเทคโนโลยีที่ทันสมัยนั้นไม่อาจจะทำการพัฒนาซอฟต์แวร์ที่ปราศจากข้อผิดพลาดโดยสิ้นเชิง และซอฟต์แวร์ได้รับการพัฒนาสำหรับการใช้งานของลูกค้าทั่วไปสำหรับซอฟต์แวร์ธุรกิจ เว้นแต่การรับประกันที่ระบุไว้โดยชัดแจ้งในข้อ 7 นี้ BUSINESS OBJECTS และซัพพลายเออร์จะเพิกถอนสิทธิ์การรับประกันอื่นๆ ทั้งหมด ซึ่งรวมถึงแต่ไม่จำกัดเพียงการรับประกันโดยนัยใดๆ (I) ในเชิงพาณิชย์ (II) ความเหมาะสมเพื่อการใช้งานเฉพาะด้าน (III) การไม่ละเมิดสิทธิ์ของบุคคลอื่น หรือ (IV) ข้อบกพร่องที่ปิดบังไว้ บางรัฐ/บางเขตอำนาจศาลไม่อนุญาตให้มีข้อยกเว้นของการรับประกันโดยนัย ดังนั้น ข้อยกเว้นข้างต้นจึงไม่อาจนำมาใช้กับท่านได้ และท่านอาจมีสิทธิ์ทางกฎหมายอื่นที่แตกต่างกันไปในแต่ละรัฐหรือตามเขตอำนาจศาล ผู้ได้รับสิทธิ์ยอมรับว่าในการเข้าทำข้อตกลงนี้ผู้ได้รับสิทธิ์ใช้ประสบการณ์ ทักษะ และการตัดสินของตัวผู้ได้รับสิทธิ์เองในการประเมินซอฟต์แวร์ และผู้ได้รับสิทธิ์พึงพอใจในความเหมาะสมของซอฟต์แวร์ว่าสามารถตอบสนองความต้องการของผู้ได้รับสิทธิ์ได้

b) ข้อจำกัดความรับผิดชอบ (ข้อที่ 9): ข้อความต่อไปนี้ใช้แทนเงื่อนไขทั้งหมดในข้อนี้:

ภายใต้ขอบเขตสูงสุดที่กฎหมายซึ่งมีผลบังคับใช้ได้กำหนดไว้BUSINESS OBJECTS หรือผู้จัดจำหน่าย ซัพพลายเออร์ หรือบริษัทในเครือ จะไม่รับผิดชอบทางกฎหมายใดๆ ต่อท่านหรือบุคคลอื่นใดสำหรับความเสียหายทางอ้อม, ความเสียหายเฉพาะ, ความเสียหายที่เกิดขึ้นโดยอุบัติเหตุ, ความเสียหายที่เป็นผลสืบเนื่อง หรือความเสียหายอันเป็นบทลงโทษใดๆ ซึ่งรวมถึงแต่ไม่จำกัดเพียงความสูญเสีย หรือความไม่ถูกต้องของข้อมูลใดๆ หรือค่าใช้จ่ายของสินค้าทดแทน โดยไม่คำนึงถึงหลักการความรับผิดชอบ (รวมถึงความเพิกเฉย) และถึงแม้ว่า BUSINESS OBJECTS จะได้แจ้งให้ทราบถึงความเสียหายที่อาจเกิดขึ้นดังกล่าวแล้วก็ตาม  ความรับผิดชอบรวมกันของ BUSINESS OBJECTS และซัพพลายเออร์ต่อความเสียหายโดยตรงตามจริงเนื่องด้วยสาเหตุใดก็ตามจะจำกัดเพียงค่าธรรมเนียมการอนุญาตให้ใช้สิทธิ์ในซอฟต์แวร์ที่ผู้ได้รับสิทธิ์ชำระสำหรับซอฟต์แวร์หรือค่าธรรมเนียมที่ผู้ได้รับสิทธิ์ชำระสำหรับบริการซึ่งก่อให้เกิดความเสียหายต่างๆ โดยตรง  อย่างไรก็ตามข้อจำกัดเหล่านี้จะใช้กับการไม่เป็นไปตามวัตถุประสงค์สำคัญของการแก้ไขแบบมีข้อจำกัดใดๆ การจัดสรรความเสี่ยงดังกล่าวจะแสดงในค่าธรรมเนียมที่คิดภายใต้ข้อตกลงการอนุญาตให้ใช้สิทธิ์นี้ ผู้ได้รับสิทธิ์ยอมรับอีกว่า ข้อจำกัดของข้อนี้นั้นเป็นเนื้อหาที่มีความสำคัญของข้อตกลงนี้และเมื่อไม่มีข้อจำกัดใดๆ ราคาและข้อกำหนดอื่นๆ ที่กำหนดไว้ในข้อตกลงนี้อาจจะแตกต่างกันไป

c) บททั่วไป (ข้อ 13): ข้อความต่อไปนี้จะใช้แทนประโยคแรกของข้อนี้:

ข้อตกลงนี้อยู่ภายใต้บังคับของกฎหมายของประเทศที่ท่านได้รับซอฟต์แวร์มา โดยไม่มีการอ้างอิงถึงข้อกำหนดทางกฎหมายที่ขัดแย้งกัน หรืออนุสัญญาว่าด้วยสัญญาในการจำหน่ายสินค้าระหว่างประเทศ ค.ศ.1980 ของสหประชาชาติ (United Nations 1980 Convention on Contracts for the International Sale of Goods) และการแก้ไขเพิ่มเติมใดๆ ที่มี

เยอรมนีและออสเตรีย

a) การรับประกัน (ข้อที่ 8): ข้อความต่อไปนี้ใช้แทนเงื่อนไขทั้งหมดในข้อนี้:

Business Objects ขอรับประกันว่าซอฟต์แวร์มีคุณสมบัติการทำงานตามที่บ่งบอกไว้ในเอกสารที่เกี่ยวข้อง ("คุณสมบัติในเอกสาร") โดยมีระยะเวลาการรับประกันจำกัดตามใบเสร็จรับเงินของซอฟต์แวร์นั้นเมื่อใช้งานบนฮาร์ดแวร์ที่มีการกำหนดค่าตามที่แนะนำไว้  ระยะเวลาการรับประกันที่จำกัดหมายถึงหนึ่งปีหากท่านเป็นผู้ใช้งานในเชิงธุรกิจ และสองปีหากท่านไม่ใช่ผู้ใช้งานในเชิงธุรกิจ  การเปลี่ยนแปลงที่ไม่มีนัยสำคัญจากคุณสมบัติในเอกสารไม่ถือเป็นการพิสูจน์สิทธิ์การรับประกันใดๆ  การรับประกันแบบมีเงื่อนไขนี้ไม่มีผลใช้บังคับกับซอฟต์แวร์ที่ได้ให้แก่ท่านโดยไม่มีการคิดค่าใช้จ่าย (ตัวอย่างเช่น ซอฟต์แวร์อัพเดต ซอฟต์แวร์รุ่นพรีรีลีส ซอฟต์แวร์ทดลองใช้งาน หรือ NFR) หรือซอฟต์แวร์ที่ท่านได้แก้ไขเปลี่ยนแปลง ภายใต้ขอบเขตที่ซึ่งการแก้ไขเปลี่ยนแปลงนั้นได้ก่อให้เกิดความชำรุดบกพร่อง  ในการเรียกร้องสิทธิ์การรับประกัน ท่านต้องส่งคืนซอฟต์แวร์พร้อมหลักฐานการซื้อให้แก่บริษัทที่ท่านได้มาซึ่งซอฟต์แวร์นั้น โดย Business Objects เป็นผู้รับผิดชอบค่าใช้จ่าย  หากคุณสมบัติการทำงานของซอฟต์แวร์เปลี่ยนแปลงโดยมีนัยสำคัญจากคุณสมบัติที่ได้ตกลงไว้ Business Objects มีสิทธิ์ที่จะซ่อมแซมหรือเปลี่ยนซอฟต์แวร์นั้นทดแทนได้ ด้วยวิธีการทดลองปฏิบัติ (Re-performance) โดยให้อยู่ในดุลยพินิจของ Business Objects  หากไม่สามารถดำเนินการดังกล่าวได้ ท่านมีสิทธิ์ได้รับการลดราคาซื้อ หรือบอกเลิกข้อตกลงในการซื้อได้  

b) ข้อจำกัดความรับผิดชอบ (ข้อที่ 9): วรรคต่อไปนี้เป็นส่วนเพิ่มเติมจากข้อนี้:

ข้อจำกัดและข้อยกเว้นที่ระบุอยู่ในข้อนี้จะไม่ใช้บังคับกับความเสียหายที่เกิดจากความเจตนาหรือความประมาทเลินเล่ออย่างร้ายแรงของ Business Objects  นอกจากนี้ Business Objects จะต้องรับผิดชอบค่าเสียหายโดยมีจำนวนเงินไม่เกินค่าเสียหายที่สามารถคาดการณ์ได้โดยปกติจากความเสียหายใดๆ ที่เกิดจาก Business Objects หรือตัวแทน อันเป็นผลมาจากการละเลยหน้าที่ตามสัญญาอย่างมีนัยสำคัญและเกิดจากความประมาทเลินเล่อเพียงเล็กน้อย  ข้อจำกัดความรับผิดชอบนี้ใช้บังคับกับการเรียกร้องสิทธิ์การรับประกันในทุกกรณี โดยไม่คำนึงถึงหลักกฎหมายของการเรียกร้องสิทธิ์ดังกล่าว และโดยเฉพาะอย่างยิ่งกับการเรียกร้องสิทธิ์ตามสัญญาล่วงหน้าหรือสัญญาย่อยใดๆ  อย่างไรก็ตาม ข้อจำกัดความรับผิดชอบนี้จะไม่มีผลใช้บังคับกับความรับผิดชอบใดๆ ก็ตามที่กฎหมายมีอำนาจบังคับ ภายใต้การดำเนินการรับผิดชอบของผลิตภัณฑ์นั้น หรือไม่มีผลบังคับใช้กับความเสียหายใดๆ ที่เกิดจากการผิดสัญญาการรับประกันโดยชัดแจ้ง ภายใต้ขอบเขตที่การรับประกันโดยชัดแจ้งนั้นมีเจตนาในการคุ้มครองท่านจากความเสียหายจำเพาะที่เกิดขึ้น  ข้อความในวรรคนี้มิให้มุ่งหมายถึงการจำกัดความรับผิดชอบในส่วนของขอบเขตความรับผิดชอบที่กฎหมายที่มีอำนาจบังคับได้กำหนดไว้

c) บททั่วไป (ข้อ 13): ข้อความต่อไปนี้จะใช้แทนประโยคแรกของข้อนี้:

ข้อตกลงนี้อยู่ภายใต้บังคับของกฎหมายของประเทศที่ท่านได้รับซอฟต์แวร์มา โดยไม่มีการอ้างอิงถึงข้อกำหนดทางกฎหมายที่ขัดแย้งกัน หรืออนุสัญญาว่าด้วยสัญญาในการจำหน่ายสินค้าระหว่างประเทศ ค.ศ.1980 ของสหประชาชาติ (United Nations 1980 Convention on Contracts for the International Sale of Goods) และการแก้ไขเพิ่มเติมใดๆ ที่มี

อิตาลี

a) ข้อจำกัดความรับผิดชอบ (ข้อที่ 9): ข้อความต่อไปนี้ใช้แทนเงื่อนไขทั้งหมดในข้อนี้: 

นอกเหนือจากความเสียหายที่เกิดจากความประมาทเลินเล่ออย่างร้ายแรงหรือการกระทำผิดโดยจงใจ ซึ่ง Business Objects ไม่สามารถจำกัดความรับผิดชอบนั้นได้ ความรับผิดชอบของ Business Objects ที่มีต่อความเสียหายโดยตรงและโดยอ้อมที่เกี่ยวข้องกับความชำรุดบกพร่องที่มีอยู่เดิม หรือความชำรุดบกพร่องเพิ่มเติมของซอฟต์แวร์ หรือที่เกี่ยวข้องกับการใช้งานหรือไม่ใช้งานซอฟต์แวร์ หรือที่เกี่ยวข้องกับกรณีใดๆ ก็ตามอันเป็นการผิดสัญญาของข้อตกลงนี้ จะถูกจำกัดไว้เฉพาะในส่วนของค่าธรรมเนียมที่ท่านได้ชำระให้แก่ Business Objects สำหรับซอฟต์แวร์ หรือสำหรับส่วนหนึ่งส่วนใดของซอฟต์แวร์ที่ก่อให้เกิดความเสียหายดังกล่าว

b) ทั่วไป (ข้อ 13):ส่วนต่อไปนี้จะใช้แทนประโยคแรกของส่วนนี้:

ข้อตกลงนี้อยู่ภายใต้บังคับของกฎหมายของประเทศที่ท่านได้จัดหาซอฟต์แวร์ โดยไม่มีการอ้างอิงถึงข้อข้อกำหนดทางกฎหมายที่ขัดแย้งกัน หรืออนุสัญญาว่าด้วยสัญญาในการจำหน่ายสินค้าระหว่างประเทศปี 1980 ของสหประชาชาติ และการแก้ไขเพิ่มเติมใดๆ ที่มี

สหราชอาณาจักร

a) บททั่วไป (ข้อ 13): ข้อความต่อไปนี้จะใช้แทนประโยคแรกของข้อนี้:

ข้อตกลงนี้อยู่ภายใต้บังคับของกฎหมายของประเทศอังกฤษและเวลส์ โดยไม่มีการอ้างอิงถึงข้อข้อกำหนดทางกฎหมายที่ขัดแย้งกัน หรืออนุสัญญาว่าด้วยสัญญาในการจำหน่ายสินค้าระหว่างประเทศปี 1980 ของสหประชาชาติ และการแก้ไขเพิ่มเติมใดๆ ที่มี  ไม่มีข้อความใดในข้อตกลงนี้ที่เป็นการสร้างหรือมอบ (ไม่ว่าโดยชัดแจ้งหรือโดยปริยาย) สิทธิ์หรือผลประโยชน์อื่นใด ไม่ว่าเพื่อให้เป็นไปตามกฎหมายสัญญา (สิทธิ์ของบุคคลที่สาม) ปี 1999 หรือเพื่อเอื้อประโยชน์ให้แก่บุคคลอื่นที่ไม่ใช่ฝ่ายหนึ่งฝ่ายใดในข้อตกลงนี้

โปรดระบุด้านล่างนี้ว่าท่านยอมรับ หรือไม่ยอมรับ ข้อกำหนดและเงื่อนไขของข้อตกลงสิทธิ์การใช้งานซอฟต์แวร์นี้




